## Ruth Merino defén una Europa “unida i oberta al futur” que crega en el talent jove, el compromís empresarial i la capacitat de les seues institucions

*** La consellera d’Hisenda clausura les activitats organitzades per la Generalitat a Alacant per a commemorar el Dia d’Europa
* Defén els interessos de sectors productius com el calçat, la ceràmica o la pesca i reivindica l’energia nuclear com a via per a garantir el subministrament i avançar cap a la descarbonització
* La Generalitat reconeix la creativitat de més de 350 jóvens amb l’entrega dels guardons dels concursos escolars per a fomentar la consciència sobre els principis de la UE**

La consellera d’Hisenda i Economia, Ruth Merino, ha posat en relleu que la millor Europa “no és solament la que heretem, sinó la que construïm cada dia entre tots”, i ha apostat per una Europa “unida, resilient i oberta al futur, que no tem els desafiaments, solidària i que treballa per la pau”, al mateix temps que creu “en el talent de la seua joventut, en el compromís de les seues empreses i en la capacitat de les seues institucions”.

La consellera Ruth Merino ha clausurat en Casa Mediterráneo d’Alacant l’acte institucional organitzat per la Generalitat per a commemorar el Dia d’Europa, que recorda cada 9 de maig la històrica Declaració Schuman. Allí ha posat en relleu que amb la celebració d’este acte es pretén transmetre a la ciutadania valenciana, i especialment a la joventut, “els valors que ens unixen com a europeus: solidaritat, diversitat, justícia social i compromís amb un futur compartit”.

En l’esdeveniment també han participat el secretari autonòmic d’Economia, Jesús Gual, i la directora general de Fons Europeus i Sector Públic, María de la Mar González.

“La cooperació, la solidaritat i la diversitat és el mateix esperit que fa 75 anys va inspirar la Declaració Schuman. Schuman ens va ensenyar que les grans transformacions comencen amb una idea senzilla: cooperar a on els altres competixen”, ha afegit.

La consellera ha recordat que “enguany commemorem una altra fita de gran rellevància: el 40 aniversari de la firma del Tractat d’Adhesió d’Espanya a la Unió Europea”, una efemèride que ha definit com “un exercici de memòria, un balanç i un exercici de futur”.

**Joventut, educació i ocupació**

En la seua intervenció, Merino ha situat la joventut “en el centre” del projecte europeu i ha destacat programes com Erasmus+, Eurodisea, Alma o la Garantia Juvenil i el Fons Social Europeu Plus, “que no són simples beques, sinó instruments estratègics per a crear una ciutadania europea forta, formada i connectada”.

Ha ressaltat que els jóvens “són el verdader motor de canvi” i ha posat en relleu l’impuls del Consell de mesures concretes que els ajuden “a emancipar-se i desenrotllar-se” a través d’iniciatives com la reducció de l’impost de transmissions patrimonials, els avals perquè puguen accedir a una vivenda i la construcció de vivenda pública a través del Pla VIU.

**Suport a l’economia i sectors productius**

Merino ha realçat durant la seua intervenció l’aposta de la Generalitat i de la Unió Europea per protegir els nostres sectors productius “perquè generen indústria, creen milers de llocs de treball i formen part de la identitat de la nostra terra”.

Per este motiu, la consellera ha assenyalat que des de la Generalitat es continuarà defenent davant les institucions europees els interessos de sectors estratègics com la pesca, l’agricultura, la indústria del calçat o la ceràmica que es poden vore més afectats per decisions extracomunitàries “perquè es reconega la nostra diversitat econòmica, la singularitat dels nostres sectors i la necessitat de protegir el que ens fa competitius i sostenibles”.

També ha fet referència a la riuada que va afectar diversos municipis de la província de València: “El Govern Valencià està —estem— immersos a reconstruir Picanya, a reconstruir Albal, Catarroja, Alfafar… i altres tants municipis afectats”. I ha insistit: “Esta etapa de reconstrucció no la podem afrontar a soles. Necessitem aliats, suport financer, manteniment… Per això, hem traslladat tant a la Unió Europea com al Govern d’Espanya la urgent necessitat de comptar amb més fons europeus”.

**Energia nuclear i desafiaments globals**

En un context marcat per la crisi energètica, la consellera ha afirmat que la Generalitat “està alineada amb la posició de la Unió Europea respecte a l’energia nuclear. La secundem i defenem”.

“Creiem que l’energia nuclear no solament és part dels objectius de descarbonització, sinó també una garantia per a assegurar el subministrament estable d’energia. Perquè juga un paper essencial per a mantindre preus energètics competitius i perquè el tancament de les centrals suposaria un cost econòmic i social que no podem assumir”, ha afegit.

Merino ha enumerat els grans reptes globals que afronta Europa, des de la guerra a Ucraïna fins als desafiaments mediambientals, i ha tancat la seua intervenció amb una cita d’Ursula von der Leyen: “Europa no és només un lloc. És la nostra manera de viure, de protegir les nostres llibertats i d’afrontar junts els reptes del nostre temps”.

**Dinàmica ‘Euroconstructors’**

Durant l’esdeveniment s’han celebrat diverses accions en les quals han assistit més de 350 participants que han pogut aprofundir en la importància d’avançar cap a una Europa més digital, inclusiva i sostenible. Ha tingut lloc la dinàmica ‘Euroconstructors’, enfocada a la participació activa i la interacció amb la gent jove per a reflexionar sobre els diferents valors que engloba la Unió Europea.

En el transcurs de l’acte també s’han entregat els guardons dels concursos de dibuix, microrelats i fotografia, organitzats per la Direcció General de Fons Europeus i Sector Públic, perquè xiquets i xiquetes, adolescents i jóvens, que cursen els seus estudis en centres educatius de la Comunitat Valenciana sostinguts amb fons públics, puguen reflexionar sobre la celebració del Dia d’Europa de la manera més creativa possible, al mateix temps que es fomenta la consciència i l’enteniment dels valors fonamentals que sustenta la Unió Europea.

En el concurs de dibuix ‘Els colors de la Unió’, dirigit a alumnat de 5t i 6t de Primària de la Comunitat Valenciana, han resultat guanyadors estudiants del CEIP la Galia d’Elx, seguits del Col·legi Comte d’Aranda de l’Alcora.

Pel que fa al concurs de microrelats ‘Units per Europa’, destinat a estudiants d’ESO, Batxillerat i FP, els premiats en l’en la categoria per a grups d’ESO en la modalitat de valencià han sigut alumnes del Col·legi Santa María-Fundación Educativa Jesuitinas d’Elx i del Col·legi Esclavas del Sagrado Corazón de Jesús-Fundación Educativa ACI de Benirredrà. En la categoria de castellà, els centres guardonats han sigut l’IES Clara Campoamor de Gilet, el Col·legi Esclavas del Sagrado Corazón de Jesús-Fundación Educativa ACI de Benirredrà i el Centre Santo Domingo Savio de Petrer.

Els premiats en valencià de la categoria per a grups de Batxillerat i FP han sigut alumnes dels Instituts d’Educació Secundària Escultor Francesc Badia de Foios i Alcalans de Montserrat. Per la seua banda, en castellà els guardonats amb el primer, segon i tercer premi han sigut estudiants dels IES Llombai de Borriana, Gilabert de Centelles de Nules i Francesc Ribalta de Castelló de la Plana, respectivament.

Quant al concurs de fotografia ‘Reflexos de solidaritat’, en el qual podien participar jóvens de més de 18 anys residents en la Comunitat Valenciana, el primer premi ha correspost a Gisela González, seguida de John Juan i en tercer lloc Paqui Lluch.

L’acte ha conclòs amb la interpretació de l’himne d’Europa, a través de l’Escola Europea d’Alacant que amb la seua orquestra i cor han interpretat l’*Oda* *de l’Alegria* de Beethoven.

Fecha: 09/05/2025